钦定古今图书集成/明伦汇编/家范典/第003卷 > 曹端夜行烛 > 《正家》
## 钦定古今图书集成/明伦汇编/家范典/第003卷 > 曹端夜行烛 > 《正家》

男女有别，乃人伦之大体，正家之大经，礼之尤重者
也。若或男女无别，则与禽兽无异。所以古之君子，必
严内外之分，以谨男女之别。故自七岁以上，至六十
以下，不同席，不共食，其严如此。

不忍事，听妇言，好饮酒，恶谏诤，四者皆足以速祸败。
小则殒身灭性，大则覆宗绝嗣。所以古之君子切以
此戒焉。

古人张公艺九世同居，北齐、隋、唐皆旌表其门。麟德
中，高宗封泰山，幸其宅，召公艺问其所以睦族之道。
公艺取纸笔以对，乃书“忍”字百馀以进。其意以为“宗
族所以不协，由尊长衣食或有不均，卑幼礼节或有
不备，更相责望，遂为乖争。苟能相与忍之，则家道雍
睦矣。”上善之，赐之缣帛。“吾家倘欲以雍睦传世，上为”
祖宗出色，下为子孙垂训，当以张氏为法，毋曰“我恶
人也，岂敢效好人哉！”